**Intervención de José Luis Martínez Sanjurjo na súa toma de posesión como alcalde de Ordes**

*Salón de Plenos do Concello de Ordes, 17-06-2023 // 12,30 h.*

Alcalde de Ordes 1987-2007 (D. Teodosio Martino).

Concelleiras e concelleiros de Ordes que hoxe tomastes posesión do cargo, funcionarios e demais persoal municipal, medios de comunicación aquí presentes,...

Familias d@s concelleir@s, veciñas e veciños:

Moi bo día a todas e a todos, e moitas grazas por arrouparnos coa vosa presenza neste acto de tan fonda significación para quen ten o enorme privilexio de asumir, por terceira ocasión consecutiva, a Alcaldía de Ordes, logo do veredicto das urnas, que nos outorgaron maioría absoluta por 2ª vez consecutiva.

Conta un antigo dito popular, de reminiscencias bíblicas, que ninguén é profeta na súa terra. Pode que ás veces sexa certo, para tanto para min, como para os compañeiros do equipo que conformará novamente o Goberno municipal, e estou seguro que tamén para os restantes concelleiros e concelleiras da Corporación, ter sido elixidos nas urnas, con plenas garantías democráticas, é a maior honra á que podemos aspirar.

Unha honra inmensa, pero tamén unha inmensa responsabilidade que asumo, emocionado, como alcalde de Ordes para o mandato 2023-2027.

Como teño dito, unha vez superado o proceso electoral, serei por 3ª vez o alcalde de todas e todos os ordenses, con independencia da súa ideoloxía, lugar de residencia ou calquera outra condición.

Aspiro a exercer, e exercerei como o alcalde de todos, e con todos quero contar nesta tarefa coral de construír un Ordes mellor, con máis e mellores oportunidades.

A todos prometo o meu empeño de continuar a dar o mellor de min mesmo no desempeño desta responsabilidade, e desde xa pido desculpas polos erros, que, sen dúbida poida cometer. Serán, por suposto, erros involuntarios, xamais con ánimo de molestar a ninguén.

Porque estou aquí -estamos todo o equipo- para servir á xente e ás súas necesidades, xamais para servirnos das responsabilidades que se nos confían.

Como dicía, mais non no noso caso, pode que ás veces custe ser profeta na nosa terra, do mesmo xeito que non sempre valoramos o lugar onde vivimos.

Porque Ordes, malia que ás veces non nos percatemos, reúne unha manchea de cualidades que para si quixeran outras localidades:

* Un clima benigno,
* Boas comunicacións,
* Servizos públicos de calidade,
* Patrimonio natural do que desfrutar e sacar proveito,
* Cidades importantes a un tiro de pedra,
* Potencial de crecemento urbanístico e empresarial,
* E, tamén, e sobre todo, unha xente excepcional.

Con estes ingredientes, reforzar o papel de Ordes como cabeceira de comarca constitúe un obxectivo irrenunciable, pero tamén posible; un longo percorrido polo que xa transitamos nestes últimos anos.

Aumentar a poboación, para achegármonos aos 15.000 habitantes na vindeira década, será, co PXOM que entrará en vigor nos vindeiros meses, unha meta posible, viable e realizable, ao noso alcance nos próximos anos.

Incrementar a calidade dos servizos públicos será unha constante nos catros anos que temos por diante, comezando, como dixen, pola aprobación definitiva do PXOM, pero con outros proxectos que serán realidade a medio prazo, como a nova gardaría pública na vila, a ampliación da residencia da terceira idade, a ampliación do centro de saúde ou novas obras de extensión da rede de abastecemento e saneamento a varios núcleos do Concello.

Estas e outras medidas configuran a folla de ruta na que emprazo a traballar, desde xa, ao conxunto do equipo de Goberno; pois compañeiros, é o noso programa electoral, o que recibiu un maioritario apoio nas urnas para ser realizado; non o foi o de outras formacións.

Dito isto, igualmente ofrezo man tendida aos grupos municipais do BNG e do PSdeG-PSOE local, para, entre todos, articular un futuro de oportunidades para o conxunto de Ordes. **A maioría social, por sorte, sempre estivo, está e estará, co traballo ben feito, coa seriedade e coa xestión rigorosa.**

O presidente dos Estados Unidos de Norteamérica, Joe Biden, alertaba na súa toma de posesión que a democracia é fráxil.

Anos atrás, unha declaración deste tipo podería resultar cuestionable na que para moitos é a primeira democracia do mundo, pero logo do intento de asalto ao Capitolio, quedou acreditado que ningunha democracia é inmune.

Quero dicir con iso, que o xuramento ou a promesa que acabamos de efectuar de lealdade ao Rei e de gardar e facer gardar a Constitución como norma fundamental do Estado ten un alcance que vai moito máis aló deste acto protocolario que hoxe estamos a celebrar.

Os preto de 45 anos transcorridos desde o referendo constitucional, trouxeron a Galicia e a España, a etapa de maior estabilidade e prosperidade de toda a nosa historia.

As persoas de maior idade recordarán perfectamente o que era Ordes daquela para comparalo co que é agora.

Ás veces, cómpre facer memoria e reflexionar de verdade para chegar á conclusión de que o “sentidiño” nunca foi nin será un mal compañeiro de viaxe.

Así pois, canda o meu compromiso de servir a todas e todos os ordenses sen distinción e de man tendida ao conxunto da Corporación Municipal que vimos de constituír, a todos animo a deixarnos guiar polo “sentidiño” que tantos e tan bos servizos nos tén prestado.

En xaneiro de 1935, Castelao, desterrado en Badaxoz, remitiu a Don Ramón Otero Pedraio unha carta emocionante, desbordante dos bos desexos que só se comparten coas persoas a quen un estima de veras.

“*Meu querido irmán* (comeza a carta)*: Que a túa felicidade non teña remate, que non amingüe a túa ledicia, que non che falte o xamón e o viño e o café e o cigarro, que chegues san a vello vedreiro e deas ó mundo un fillo do teu talento cada ano, que chegues a ver a nosa Terra en paz i en gracia de Deus, (...), e canso de vivir entregues a íalma ós anxeliños cando xa non teñas nada que facer no mundo. Todo eso desexo eu para ti (...)*”[[1]](#endnote-1). Fin da cita.

Todo isto desexo eu para Ordes, para cada unha das e dos ordenses.

Teño dito. Que así sexa.

1. ALONSO MONTERO, Xesús*. Laio polo irmán ausente. Castelao no epistolario de Otero Pedrayo e outras voces*. Editorial Galaxia,.Vigo, 2006. [↑](#endnote-ref-1)